joelniklaus/EU_Wikipedias huggingface dataset:
Jakomäen kirjasto

Jakomäen kirjasto on Helsingin pohjoisosassa, Suurmetsän kaupunginosan Jakomäen osa-alueella sijaitseva yleinen kirjasto. Se on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa.

Jakomäen kirjasto on perustettu vuonna 1981. Tiloja on kunnostettu esimerkiksi vuosina 2007 ja 2014.

Lähteet

Aiheesta muualla

 

Suurmetsä
Helsingin kaupunginkirjasto
Saša Kalajdžić

Saša Kalajdžić (s. 7. heinäkuuta 1997 Wien) on itävaltalainen jalkapalloilija, pelipaikaltaan hyökkääjä. Hän on pituudeltaan 200-senttimetrinen. Hän edustaa Saksan Bundesliigassa pelaavaa VfB Stuttgartia.

Kalajdžić edusti Itävallan Bundesliigassa Admira Wackeria kausina 2017–2019. Hän siirtyi kesällä 2019 Saksan 2. Bundesliigassa pelanneeseen Stuttgartiin, joka vuonna 2020 nousi pääsarjaan. Kalajdžić pelasi kaudella 2020–2021 Bundesliigassa 33 ottelua ja teki niissä 16 maalia, millä hän oli liigan maalintekijätilastossa kuudennella sijalla.

Kalajdžić pelasi Itävallan alle 21-vuotiaiden maajoukkueessa kuusi ottelua, joista kaksi ikäluokan EM-kilpailuissa 2019. Hän pelasi Itävallan A-maajoukkueessa ensimmäisen ottelunsa lokakuussa 2020 Kansojen liigan ottelussa Romaniaa vastaan. Kesäkuun 25. päivään 2021 mennessä hän on pelannut kymmenen A-maaottelua ja tehnyt MM-karsinnoissa kolme maalia: kaksi maaliskuussa 2021 Skotlantia vastaan ja yhden kolme päivää myöhemmin Färsaaria vastaan.

Lähteet 

Itävaltalaiset jalkapalloilijat
Vuonna 1997 syntyneet
Elävät henkilöt
Mon-Sala


Mon-Sala (oikealta nimeltään Nora Horn) on suomalainen rap-artisti. Soolouransa lisäksi hän on esiintynyt D.R.E.A.M.G.I.R.L.S-kollektiivissa ja keikkaillut Adikian tuplaajana. Ensimmäiset kappaleensa hän julkaisi vuonna 2015 Soundcloudissa. Hän julkaisi ensimmäisen EP:nsä DNF vuonna 2020, ja sen tuottajina toimivat hänen siskonsa Elo (Vera Horn) sekä Gabriel Boicel.

Mon-Sala tuottaa yhdessä Adikian kanssa  feminististä Matriarkaatti-podcastia.

Diskografia

EP:t 

 DNF (2020)

Singlet 

 "Boys Don't Cry" (2019)
 "Kauniita kuvii" (2019)
 "Myöhässä" (2020)
 "9.5" (2021) feat SOFA

Lähteet 

Suomalaiset hip hop -artistit
Joe Bidenin terveys

Joe Bidenin terveys on herättänyt keskustelua ympäri maailman ennen ja jälkeen hänen tultua valituksi Yhdysvaltain presidentiksi. Astuessaan presidentin virkaan 78-vuotiaana hänestä tuli vanhin viran vastaanottanut ihminen.

Keskustelu vaalien alla 
Elokuussa CBS uutiskanavan reportteri tiedusteli Bidenilta, onko tämä tehnyt dementian diagnosoinnissa käytetyn kognitiivisen testin. Biden kyseenalaisti testin tarpeellisuuden ja vertasi sitä huumetestiin. Myöhemmin joulukuussa Bidenin kampanja julkaisi lääkärin terveysarvion, joka kuvasi hänen olevan terve ja ponteva. Joe Bidenin kampanja ei pitänyt Yhdysvaltain presidentinvaaleille tyypillisiä kampanjatilaisuuksia, koska Biden kuuluu ikänsä puolesta koronaviruksen riskiryhmään.

Presidenttinä 
Maaliskuussa 2021 Biden kaatui portaissa noustessaan lentokoneeseen, mikä herätti uudestaan keskustelua presidentin terveydestä. Valkoinen talo lupasi julkaista Bidenin terveystiedot, mutta ei ilmoittanut julkaisun ajankohtaa. 

Bidenin epävarma esiintyminen G7-kokouksessa kesäkuussa 2021 nosti uudelleen pinnalle keskustelun hänen terveydentilastaan. Myöhemmin syksyllä Biden nukahti Glasgow’n ilmastokokouksessa ja pieraisi äänekkäästi Cornwallin herttuatar Camillan seurassa.

Marraskuussa 2021 Fox Newsin uutisankkuri Tucker Carlson ilmoitti radiohaastattelussa saaneensa Bidenin sukulaisilta sisäpiirintietoa tämän heikentyneestä kognitiivisesta tilasta jo vaalien alla.

Terveystarkastus 
Bidenille tehtiin ensimmäinen terveystarkastus marraskuussa 2021. Tutkimuksen tehnyt lääkäri totesi tämän olevan kyvykäs tehtäväänsä. Presidentillä todettiin kuitenkin palleatyrä sekä lieviä ääreishermoston toimintahäiriöitä. Lääkärintarkastuksessa ei tehty kognitiivisia testejä.

Katso myös 

 Donald Trumpin terveys

Lähteet 

Biden, Joe
Joe Biden
Windows 11

Windows 11 on Microsoftin Windows-perheeseen kuuluva käyttöjärjestelmä, joka julkistettiin 24. kesäkuuta 2021. Windows 11 on Windows 10:n seuraaja, johon päivittäminen on ilmaista kaikille Windows 10:n käyttäjille. Windows 11 julkaistiin 5. lokakuuta 2021.

Kolme kuukautta käyttöjärjestelmän julkaisun jälkeen arvioitiin, että noin 0,21 % käyttäjistä oli päivittänyt Windows 10:sta uudempaan versioon.
Käyttöjärjestelmän julkaisua pidettiin selvänä epäonnistumisena. Hitaan omaksumisen arvioitiin johtuvan laitevaatimuksista, kuten Trusted Platform Module (TPM 2.0) -vaatimuksesta, joka rajaa vuotta 2018 vanhemmat tietokoneet päivityksen ulkopuolelle, sekä käyttöliittymän heikennyksistä ja ohjelmointivirheistä.

Ominaisuudet 
Windows 11:n käyttöliittymämuutokset perustuvat Microsoftin aiempaan peruttuun Windows 10X -projektiin. Näihin muutoksiin kuuluu muun muassa käynnistysvalikon muutoksia ja uusia kuvakkeita vanhojen tilalle.

Windows 11 sisältää tuen Android-sovelluksille, jotka ladataan uudistetun Microsoft Storen kautta.

Tehtäväpalkki on päivitetty toimimaan paremmin kosketusnäytöillä sekä hiirellä, ja sille on annettu uudeksi nimeksi Dock, kuten macOS:ssä.

Microsoft Teams on integroitu osaksi Windows 11:tä, ja Microsoft Store uudistuu sekä sen sisältöä valvotaan tarkemmin.

Toisin kuin Windows 10:tä, Windows 11:tä ei voi ottaa käyttöön ilman verkkoyhteyttä tai Microsoft-tiliä.

Laitevaatimukset 
 Suoritin:
 64-bittinen suoritin (x86-64)
 1 GHz
 2 ydintä

Windows 11 vaatii huomattavasti uudemman tietokoneen kuin edeltävät käyttöjärjestelmät. Kesäkuun 2021 esiversiossa tuettuja ovat ainoastaan Intel Coren kahdeksannen sukupolven (Coffee Lake, Whiskey Lake) suorittimet ja myöhemmät, AMD Zen+ -suorittimet ja myöhemmät sekä Qualcomm Snapdragon 850 ja myöhemmät.
Nämä suorittimet ovat noin vuosilta 2017 ja 2018. Windows 10 vaati suorittimelta vain NX-, PAE- ja SSE2-tuen, jotka löytyvät Intelin vuoden 2004 Pentium 4 "Prescott"-mallista tai syksyllä 2003 julkaistusta AMD Athlon 64 3200+ -suorittimista.

 Keskusmuisti (RAM):
 4 gigatavua
 Näytönohjain:
 DirectX 12
 WDDM 2.x
 Näyttö:
 720p
 9 tuumaa
 Tallennustila:
 64 Gt
 Järjestelmä:
 UEFI, Secure Boot -tuki
 Trusted Platform Module (TPM) 2.0
 Laitteisto ja verkko
 Internet-yhteys
 Microsoft-tili

Lähteet

Aiheesta muualla 

 Esittelyssä Windows 11

Windows-versiot
Severi Piispanen

Severi Piispanen (s. 16. syyskuuta 1997) on suomalainen pesäpalloilija. Piispanen edustaa Superpesiksessä pelaavia Pattijoen Urheilijoita. Hän on edustanut Superpesiksessä myös Seinäjoen JymyJusseja ja Alajärven Ankkureita. Piispasen kasvattajaseura on Nurmon Jymy. Hän pelaa sisäpelissä kärkietenijänä. Piispanen on pelannut urallaan 91 Superpesiksen runkosarjaottelua. Näissä hän on lyönyt kaksi kunnaria ja kahdeksan tavallista juoksua, tuonut 66 juoksua ja kerännyt 320 kärkilyöntiä. Piispanen on pelannut urallaan kaksi Superpesiksen ylempää pudotuspeliottelua. Näissä hän on kerännyt kahdeksan kärkilyöntiä. Piispanen on pelannut uraan neljä Superpesiksen alempaa pudotuspeliottelua. Näissä hän on tuonut kolme juoksua ja kerännyt 19 kärkilyöntiä. Piispanen on pelannut urallaan viisi Superpesiksen karsintasarjan ottelua. Näissä hän on tuonut kolme juoksua ja kerännyt 23 kärkilyöntiä. Tilastot päivitetty 17. kesäkuuta 2021.

Saavutukset

Pelaajana 
 1 Itä-Länsi -ottelu: 2021

Lähteet 

Suomalaiset pesäpalloilijat
Vuonna 1997 syntyneet
Elävät henkilöt
XXYY-syndrooma

XXYY-syndrooma on sukupuolikromosomipoikkeavuus, jossa miehellä on sekä ylimääräinen X- että ylimääräinen Y-kromosomi.

Oireita 
Huonosti kehittyneet kivekset. Tämä johtaa alhaiseen testosteronipitosuuteen, viivästyneeseen tai pysähtyneeseen murrosikään ja hedelmättömyyteen. (100%)
neuropsykiatriset vammat, kuten ADHD tai autismi
laajat hammasongelmat heikentynevien, laajentuvien, väärin sijoitettujen tai puuttuvien hampaiden kanssa (90%)
astma ja allergia (60 %)
vapinaa käsissä pääasiassa aikuisiässä (60 %)
skolioosi (25%)
tyypin 2 diabetes (20%)
ruoansulatusongelmat (18%)
epilepsia (15%)
sydänongelmat ja verenkiertohäiriöt
jalkojen ja nivelten ongelmat, kuten litteät jalat, epänormaalit kyynärpäät, sisäänpäin taivutettu pikkusormet ja osteoporoosi
puhevaikeudet
kielihäiriöt
purkaukset ja mielialan vaihtelut
Oppimisvaikeudet
ahdistus ja 
unettomuus

Sukupuolikromosomipoikkeavuudet
Geminga

Geminga on neutronitähti noin 250 parsekin päässä Auringosta.

Gemingan havaitsi ensimmäisen kerran NASAn Small Astronomy Satellite 2 -satelliitti vuonna 1972. Nimi tulee sanoista "Gemini gamma-ray source" ja ilmauksesta "se ei ole siellä" Milanon murteella, mikä viittaa kohteen näkymättömyyteen muilla aallonpituuksilla.

Lähteet 

Pulsarit
Three-peat

Amerikkalaisessa urheilussa termiä three-peat käytetään kuvaamaan, kun joukkue voittaa kolme peräkkäistä mestaruutta. Ensimmäisenä sitä käytti NBA:ssa Los Angeles Lakersin Pat Riley, kun hänen joukkueensa voitti kolme peräkkäistä mestaruutta vuosina 1980-82. 

Urheilutermit
The Gothard Sisters

The Gothard Sisters on kolmen yhdysvaltalaisen siskoksen Edmondsista, Washingtonista muodostama trio, joka esittää kelttiläistä musiikkia mukanaan koreografioitua irlantilaista tanssia.

Yhdysvaltalaiset yhtyeet
Kamojoki

Kamojoki ( tai 賀茂川, Kamogawa) on Kioton kaupungin läpi virtaava, Yodojoen vesistöön kuuluva joki Japanissa. Se saa alkunsa Tanbavuoriin kuuluvalta Sajikigatakelta Kioton luoteispuolella ja virtaa Kioton allaslaakson läpi etelään. Joen pituus on lähteestä riippuen 30–35 kilometriä ja sen valuma-alue on 209 neliökilometriä.

Kamojoen alkulähde on Kioton kaupungin Kitan suuralueen Kumogahatan kaupunginosassa. Kioton allaslaakson pohjoispuolisilla vuorilla Kamoon liittyy pieni Kuramajoki, sen jälkeen Kioton keskustan pohjoispuolella Demachin alueella Takanojoki. Demachista Kamo virtaa suoraan etelään Kioton keskustan itäosien läpi Fushimin suuralueelle, jonka Shimotoban kaupunginosassa se yhtyy ensin Katsurajokeen ja lopulta Yodojokeen, joka virtaa edelleen Osakanlahteen. Joen nimestä on kaksi eri kirjoitusasua: Demachista ylävirtaan nimi kirjoitetaan 賀茂川, alavirtaan 鴨川.

Alun perin Kamojoki virtasi nykyisen uomansa länsipuolella Horikawa-valtakadun kohdalla, mutta sitä siirrettiin itään Heian-kyōn perustamisen yhteydessä 700-luvun lopulla. Kioto on historiansa ajan kärsinyt joen tulvista, joita on yritetty hillitä rakentamalla joen reunoille pengerryksiä. Penkereitä rakennutti muun muassa Toyotomi Hideyoshi 1500-luvulla. Niitä uusittiin suurimittakaavaisessa rakennusurakassa 1930-luvun puolivälissä, kun rankkasateet olivat vahingoittaneet monia joen ylittäviä siltoja.

Historiallisesti Kamojoen penkat muun muassa Gojō-valtakadun sillan tietämillä ovat toimineet teloituspaikkana. Joen vettä on myös käytetty šintolaisiin misogi-puhdistautumisrituaaleihin ja kankaiden yūzen-värjäykseen. Edo-kauden alkuvaiheilta lähtien joen töyräistä tuli huvittelupaikkoja, joihin keskittyi esimerkiksi teatteritoimintaa ja aikansa kummajaisnäytöksiä (misemonogoya). Nykyisinkin joen rannoille on Kioton keskusta-alueella sijoittunut ravintoloita ja majataloja.

Kamojoki ei vähävetisenä sovellu hyvin tavarankuljetukseen. 1600-luvun alkupuolella kauppias Suminokura Ryōi rakennuttikin sen vierelle tätä tarkoitusta varten Takasejoen.

Kuvia

Katso myös 
 Kamigamo-jinja
 Shimogamo-jinja

Lähteet

Aiheesta muualla 


Japanin joet
Kioton prefektuuri
HC Prešov

HC Prešov on slovakialainen jääkiekkoseura Prešovin kaupungista. Seuraa pelaa pääsarjassa Tipos Extraliga. HC Prešov on perustettu vuonna 1932.

Joukkue kaudella 2022–2023

Joukkueenjohto
 Päävalmentaja: Ernest Bokroš 
 Apuvalmentaja: Dušan Brincko 
 Maalivahtivalmentaja: Rudolf Jurčenko 
 Huoltopäällikkö: Samuel Andrus 
 Huoltopäällikkö: Patrik Molota 
 Toimitusjohtaja: Robert Luptak 

Lähde: EliteProspects

Lähteet 

Slovakialaiset jääkiekkoseurat
Ingolf

Ingolf on alkujaan muinaisskandinaavinen miehen etunimi, joka merkitsee Ing-jumalalle pyhitettyä sutta. Sutta tarkoittava sana (olf, ulf tai wulf) esiintyy useissa vanhoissa pohjois­maisissa ja muissa germaanisissa nimissä, koska muinais­uskon mukaan susi oli onnen ja voitin eläin, joka seurasi ylijumala Odinia ja ilmoitti hänelle, mitä maan päällä tapahtui. Nimi on yleinen varsinkin Islannissa, koska viikinki Ingolf (Ingólfr) Arnarson saapui vuonna 874 ensimmäisenä skandinaavisena siirtolaisena Islantiin ja perusti Reykjavikin.  Sen sijaan Ruotsissa kirkko vastusti pitkään tällaisten "villieläinten ja epäjumalien nimien" käyttöä.

Suomessa vuosina 1920-1999 syntyneitä Ingolf-nimisiä henkilöitä on Digi- ja väestötietoviraston tietojen mukaan 119. Ennen vuotta 1920 syntyneitä taikka vuonna 2000 tai myöhemmin syntyneitä Ingolfeja on vain muutama. Ingolfin nimipäivä on suomenruotsalaisen kalenterin mukaan 18. kesäkuuta.

Tunnettuja Ingolfeja 

 Ingolf Arnarson (849–910), norjalaissyntyinen viikinki, Reykjavikin perustaja
 Ingolf Davidsen (1893–1946), norjalainen voimistelija ja olympiamitalisti
 Ingolf Mork (1947–2012), norjalainen mäkihyppääjä
 Ingolf Wunder (s. 1985), itävaltalainen pianisti

Nimen muita merkityksiä 

 KDM Ingolf (F350), Tanskan laivaston fregatti, käytössä 1963–1992

Lähteet 

Etunimet
Jabalia

Jabalia on kaupunki Palestiinan Gazan kaistalla. Sen asukasluku oli vuonna 2021 arviolta 195 137.

Maantiede

Jabalia sijaitsee Gazan kaistalla. Hallinnollisesti se on osa Pohjois-Gazan kuvernoraattia. Sen vieressä sijaitsee Jabalian pakolaisleiri.

Historia

Arkeologisissa kaivauksissa Jabalian paikalta on löydetty Bysantin valtakunnan aikainen kirkko 300-luvulta. Kirkosta on löydetty mosaiikkeja. Ikonoklastinen liike ilmeisesti tuhosi tai vaurioitti joitakin mosaiikeista 700-luvulla.

Amerikkalainen Edward Robinson kuvaili vuonna 1838 Jabaliaa muslimikyläksi Gazan piirissä. Ranskalainen Victor Guérin mainitsi puolestaan paikalla olleen vanhoja raunioita ja rikkoutuneita pylväitä. Palestine Exploration Fund kertoi selvityksessä vuodelta 1883 paikan oleva suurehko kylä, jonka rakennukset oli tehty mudasta. Paikalla mainitaan olleen Jamia Abu Berjas -niminen moskeija.

Israelin itsenäisyyssodan yhteydessä vuonna 1948 kylän viereen avattiin Jabalian pakolaisleiri pääosin pakolaisille Israelin sodassa miehittämien alueiden eteläosista. Myöhemmissä Hamasin ja israelilaisten välisissä konflikteissa Israel on tehnyt kaupunkiin ilmaiskuja.

Väestö
Palestiinan tilastokeskuksen arvion mukaan Jabalian asukasluku oli vuonna 2021 195 137. Viereisen pakolaisleirin vastaava lukema oli 55 887.

Lähteet

Palestiinan kaupungit
Gazan kaista
Tarik O'Regan

Tarik Hamilton O'Regan (s. 1. tammikuuta 1978 Lontoo) on brittiläis-yhdysvaltalainen säveltäjä.

O'Regan oppi nuotinluvun verrattain myöhään, 13-vuotiaana. Hän valmistui Oxfordin Pembroke Collegesta vuonna 1999 ja jatkoi sävellysopintoja muiden muassa Robin Hollowayn johdolla Cambridgen Corpus Christi Collegessa. Opiskeluaikoinaan hän muun muassa kirjoitti säännöllisesti levyarvosteluja The Observer -lehteen. O'Regan saavutti varhaista menestystä, kun vuoden 2002 aikana London Sinfonietta kantaesitti hänen teoksensa Cliches (2000) ja BBC:n sinfoniaorkesteri teoksen The Pure Good of Theory (2000). Vuonna 2003 hän sai Corpus Christi Collegen säveltäjäresidenssin. Vuonna 2004 O'Regan muutti New Yorkiin. Hänellä oli Yhdysvalloissa stipendiaatit Columbian ja Harvardin yliopistoissa. Vuonna 2005 O'Regan sai British Composer Awardin (nyk. Ivors Composer Award) vokaaliteoksellaan Sainte (2002). Toinen British Composer Award hänelle myönnettiin vuonna 2007 teoksesta Threshold of Night. Teoksen mukaan nimetty Harmonia Mundin levy toi säveltäjälle kaksi Grammy-ehdokkuutta vuonna 2009. Proms-debyyttinsä O'Regan teki vuonna 2010, jolloin Royal Philharmonic Orchestra esitti hänen teoksensa Latent Manifest. O'Reganin saamien nimitysten ja kunnianosoitusten joukossa on ollut myös esimerkiksi valinta Yaddo-taiteilijayhteisön johtokuntaan vuonna 2017.

Vuonna 2011 kantaesitettiin Royal Opera Housessa O'Reganin ensimmäinen ooppera, Heart of Darkness. Vuonna 2016 Alankomaiden kansallisbaletissa sai kantaesityksensä hänen ensimmäinen täysimittainen balettinsa, Mata Hari. O'Reganin musiikkiin ovat vaikuttaneet muiden muassa hänen irlantilais- ja arabijuurensa sekä jazz- ja rocktyylit. Sävellykset ovat usein olleet tonaalisia tai modaalisia, ja niissä on esiintynyt minimalistisia aineksia. Erityisen runsaasti O'Reganin tuotantoon kuuluu kuoroteoksia. Pohjois-Afrikan musiikkiperinteet ovat kuuluneet sellaisista teoksista kuin rai-genren mukaan nimetty Rai (kamariteos, 2006; orkestroitu versio, 2011) ja ud-luutulle sekä orkesterille sävelletty konserttotyyppinen Corsair (2014).

Lähteet

Aiheesta muualla 
 Viralliset sivut 

Brittiläiset säveltäjät
Yhdysvaltalaiset säveltäjät
Oopperasäveltäjät
Vuonna 1978 syntyneet
Elävät henkilöt
Billy Gilmour (jalkapalloilija)

Billy Clifford Gilmour (s. 11. kesäkuuta 2001 Irvine) on skotlantilainen jalkapalloilija, pelipaikaltaan keskikenttäpelaaja. Hän on pituudeltaan 170-senttimetrinen. Hän edustaa Englannin Valioliigassa pelaavaa Brighton & Hove Albionia.

Gilmour pelasi skotlantilaisseura Rangersin junioreissa vuoteen 2017, jolloin hän siirtyi lontoolaiseen Chelseaan. Edustusjoukkueeseen hän pääsi kaudella 2019–2020, jolloin hän pelasi Valioliigassa kuusi ottelua, FA Cupissa kolme ottelua ja liigacupissa kaksi ottelua. Kaudella 2020–2021 hän pelasi viisi valioliigaottelua, neljä FA Cupin ottelua ja kaksi Mestarien liigan ottelua. Kauden 2021–2022 hän pelasi lainalla Norwich Cityssä, jossa hänelle kertyi 24 Valioliigan, kaksi FA Cupin ja kaksi liigacupin ottelua. Hän siirtyi syyskuussa 2022 Brighton & Hove Albioniin.

Gilmour pelasi useissa Skotlannin nuorisomaajoukkueissa. Hän pelasi Skotlannin A-maajoukkueessa ensimmäiset kaksi otteluaan kesäkuussa 2021 EM-kilpailuihin valmistavissa ystävyysotteluissa Alankomaita ja Luxemburgia vastaan. EM-lopputurnauksessa hän pelasi avauskokoonpanossa Englantia vastaan mutta ei päässyt kolmanteen alkulohko-otteluun jouduttuaan koronavirustartunnan vuoksi karanteeniin. Syksyllä 2021 hän pelasi seitsemän MM-karsintaottelua ja kesäkuussa 2022 MM-jatkokarsintaottelun Ukrainaa vastaan. Syyskuun 2022 loppuun mennessä hän on pelannut 15 miesten maaottelua, joissa hän on ollut 11 kertaa avauskokoonpanossa.

Lähteet 

Skotlantilaiset jalkapalloilijat
Vuonna 2001 syntyneet
Elävät henkilöt
Kalvin Phillips

Kalvin Phillips (s. 2. joulukuuta 1995 Leeds) on englantilainen jalkapalloilija, pelipaikaltaan puolustava keskikenttäpelaaja. Hän edustaa Englannin Valioliigassa pelaavaa Manchester Cityä. Hän nousi Leedsin edustusjoukkueeseen ensi kerran huhtikuussa 2015 ja pelasi Englannin mestaruussarjassa 165 ottelua, joissa hän teki 12 maalia. Kaudeksi 2020–2021 Leeds nousi Valioliigaan, ja Phillips pelasi ensimmäisellä valioliigakaudellaan 29 ottelua ja teki yhden maalin, kauden viimeisessä ottelussa West Bromwich Albionia vastaan. Kesällä 2022 Phillips siirtyi Manchester Cityyn. 

Phillips pelasi Englannin maajoukkueessa ensimmäisen kerran syyskuussa 2020. Hänet valittiin kesän 2021 EM-kilpailuihin, ja lopputurnauksen avauskierroksen ottelu Kroatiaa vastaan oli hänen yhdeksäs maaottelunsa. Hän muodosti EM-turnauksessa Declan Ricen kanssa vakiokaksikon Englannin keskikentän pohjalla. Hän pelasi kolmessa alkulohko-ottelussa ja neljännesvälierässä täydet minuutit. Puolivälierässä Ukrainaa vastaan hän tuli kentältä vaihtoon 65. minuutilla Englannin johtaessa neljällä maalilla. Välierän Tanskaa vastaan hän pelasi kokonaan jatkoaikaa myöten, kuten myös Englannin tappioon rangaistuspotkukilpailun tuloksena päättyneen loppuottelun Italiaa vastaan. Hän on syyskuun 2021 puoliväliin mennessä pelannut 17 maaottelua, joissa 16 kertaa avauskokoonpanossa.

Lähteet 

Englantilaiset jalkapalloilijat
Vuonna 1995 syntyneet
Elävät henkilöt
Paijalan hautausmaa

Paijalan hautausmaa on Tuusulan seurakunnan ylläpitämä hautausmaa Tuusulan Hyrylässä Paijalannummella. Hautausmaa on vihitty käyttöön vuonna 1896 ja se on laajuudeltaan noin 10 hehtaaria. Hautausmaa perustettiin Tuusulan kirkon ympärillä olevan hautausmaan alkaessa käydä ahtaaksi.

Paijalan hautausmaalla sijaitsee kaksi kappelia: Paijalan vanha kappeli, joka on valmistunut vuonna 1910, sekä uudempi vuonna 1993 valmistunut kappeli.

Merkittäviä muistomerkkejä hautausmaalla 
Lista Paijalan hautausmaan merkittävistä muistomerkeistä:

 Terijoelle haudattujen sankarivainajien muistokivi.
 Ylitalon sukuhauta eli Eskelinin ja Ehon sukuhaudat.
 Peltolan talon Winqvistien sukuhauta, jossa muun muassa Rolf Winqvist, Mannerheim-ristin ritari numero 55.
 Koskenmäen Koskelan talon kauppias Oskar Salmen hauta.
 Yli-Postin omistajien hauta
 Vakaumuksensa puolesta kaatuneiden muistomerkki
 Koskenmäen karjalaisten kauppiaiden hauta
 Tuusulan nahkatehtaan johtajan Juho Tikkasen hauta
 Valtiopäivämies ja ministeri Juho Niukkasen hauta

Lähteet 

Suomen hautausmaat
Tuusulan rakennukset ja rakennelmat
Johansen

Johansen on muun muassa seuraavien henkilöiden sukunimi:

 Arne Johansen (1927–2013), norjalainen pikaluistelija
 David Johansen (s. 1950), yhdysvaltalainen rocklaulaja
 Egil Johansen (1934–1998), norjalainen muusikko
 Egil Johansen (s. 1954), norjalainen suunnistaja
 Egil Johansen (s. 1962), norjalainen jalkapalloilija
 Hans Johansen (1897–1973), tanskalais-venäläinen lintutieteilijä ja professori
 Henrik Johansén, suomalainen tennisvalmentaja
 Henry Johansen (1904–1998), norjalainen jalkapallomaalivahti
 Hermann Johansen (1866–1930), venäläinen biologi ja lintutieteilijä
 Jahn Otto Johansen (1934–2018), norjalainen toimittaja ja kirjailija
 Jan Johansen (s. 1944), norjalainen ratameloja ja olympiavoittaja
 Jan Johansen (s. 1955), tanskalainen poliitikko
 Jan Johansen (s. 1966), ruotsalainen laulaja
 Jon Lech Johansen, DVD Jon (s. 1983), norjalainen koodinmurtaja
 Jouni Johansen, suomalainen mäkihyppääjä
 Kari Mette Johansen (s. 1979), norjalainen käsipalloilija
 Lars Emil Johansen (s. 1946), Grönlannin pääministeri 1991–1997
 Lucas Johansen (s. 1997), kanadalainen jääkiekkoilija
 Magne Johansen (s. 1965), norjalainen mäkihyppääjä
 Maik Johansen (1895–1937), ukrainalainen runoilija, prosaisti, kääntäjä, kirjallisuusteoreetikko ja kielitieteilijä
 Marte Mæhlum Johansen (s. 1997), norjalainen maastohiihtäjä
 Roy Johansen (s. 1960), norjalainen jääkiekkoilija ja valmentaja
 Ryan Johansen (s. 1992), kanadalainen jääkiekkoilija
 Stefan Johansen (s. 1991), norjalainen jalkapalloilija
 Terje Riis-Johansen (s. 1968), norjalainen keskustapuolueen poliitikko ja ministeri
 Tor Egil Johansen (s. 1950), norjalainen jalkapalloilija
 Tore Johansen (s. 1948), norjalainen näyttelijä ja laulaja
 Truls Sønstehagen Johansen (s. 1991), norjalainen yhdistetyn hiihtäjä.
Mateusz Klich

Mateusz Klich (s. 13. kesäkuuta 1990 Tarnów) on puolalainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Leeds Unitedia. Hän on aiemmin pelannut kotimaansa lisäksi Saksassa ja Alankomaissa. Hän on pelannut Puolan A-maajoukkueessa vuodesta 2011.

Klich edusti kotimaassaan Cracoviaa. Kesällä 2013 hän siirtyi saksalaisseura Wolfsburgiin. Sittemmin hän edusti Alankomaissa Zwollea, Saksassa Kaiserslauternia ja Alankomaissa Twenteä. Kesällä 2017 hän siirtyi Leeds Unitediin mutta pelasi vielä kevätkauden 2018 lainalla alankomaalaisseura Utrechtissa. Hän on kauden 2020–2021 loppuun mennessä pelannut 56 ottelua Puolan Ekstraklasassa, 21 ottelua Saksan 2. Bundesliigassa, 86 ottelua Alankomaiden Eredivisiessa, 35 ottelua Englannin Valioliigassa ja 96 ottelua Englannin mestaruussarjassa. Maaleja hän on näissä sarjoissa tehnyt vastaavasti viisi, neljä, kolmetoista, neljä ja kuusitoista.

Klich pelasi Puolan alle 18-, alle 19-, alle 20- ja alle 21-vuotiaiden maajoukkueissa. Hän pelasi Puolan A-maajoukkueessa ensimmäisen kerran kesäkuussa 2011 ystävyysottelussa Argentiinaa vastaan. Vuonna 2013 hän pelasi viisi ja vuonna 2014 neljä maaottelua mutta jäi sitten sivuun maajoukkueesta tasan neljäksi vuodeksi. Kesän 2021 EM-kilpailuissa hän suoritti aikuisten arvokisadebyyttinsä ja pelasi avauskokoonpanossa joukkueensa kaikki kolme ottelua. Syyskuun 2021 puoliväliin mennessä hän on pelannut 34 A-maaottelua, joissa 27 kertaa avauskokoonpanossa. Maaleja hän on tehnyt kaksi: elokuussa 2013 ystävyysottelussa Tanskaa ja syyskuussa 2018 ystävyysottelussa Irlantia vastaan.

Lähteet 

Puolalaiset jalkapalloilijat
Vuonna 1990 syntyneet
Elävät henkilöt
Peter Lovesey

Peter Lovesey, kirjailijanimi Peter Lear, (1936 Whitton, Middlesex, Britannia) on brittiläinen jännityskirjailija. Kirjojen tapahtuma-aika on yleensä viktoriaaninen ja päähenkilö ylikonstaapeli Cribb.

Suomennetut teokset
 Hoippuen kohti kuolemaa (Wobble to death), suom. Eva Siikarla, Helsinki: WSOY 1970 Sarja: SaPo, 129
 Käsi krokotiilialtaassa (Mad Hatter's holiday), suom. Kersti Juva, Helsinki: WSOY 1978 ISBN 951-0-08698-3 Sarja: Sapo 225
 Salapoliisi silkkipöksyissä (The detective wore silk drawers), suom. Leena Tamminen, Helsinki: WSOY 1978 ISBN 951-0-08600-2 Sarja: Sapo, 221
 Dynamiittia, dynamiittia (Invitation to a dynamite party), suom. Hilkka Pekkanen, Helsinki: WSOY 1979 ISBN 951-0-09025-5 Sapo, 232.
 Vahakuva (Waxwork), suom. Pirkko Lokka, Helsinki: WSOY 1982 ISBN 951-0-11405-7 Sarja: Sapo, 275
 Vaitelias komisario (The false inspector Dew), suom. Eero Mänttäri, Helsinki: Tammi 1983 ISBN 951-30-5741-0
 Katkeraa satoa (Rough cider), suom. Risto Raitio, Hyvinkää: Viihdeviikarit 1988 ISBN 951-611-166-1 Sarja: Jännityksen mestarit, 13
 Hiuskarvan varassa (On the edge), suom. Risto Raitio,: Hyvinkää Viihdeviikarit 1990 ISBN 951-611-299-4 Sarja: Jännityksen mestarit, 36
 Oma henki kullan kallis (A case of spirits), suom. Kersti Juva, Helsinki: WSOY 1994 ISBN 951-0-19617-7 Sarja: Sapo, 379
 Viimeinen oikea rikosetsivä (The last detective), suom. Risto Raitio, Jyväskylä: Blue moon 2002 ISBN 952-5410-05-6
 Ruusunnuppuja vainajalle (The summons), suom. Risto Raitio, Jyväskylä: Blue Moon 2005 ISBN 952-5410-25-0

Novellit
 Dokkari. Julkaisussa: Ruumiin kulttuuri 21(2004): 3
 Arkku on lastattu, suom. Pasi Junila, teoksessa: Murha Agathan malliin: 12 tarinaa Agatha Christien syntymän satavuotisjuhlan kunniaksi (A classic English crime), toimittanut Tim Heald, Book Studio 1996 ISBN 951-611-806-2
 Kummitustalo (Mistletoe mysteries), suom. Kari Salminen, teoksessa: Joulun murhat: [rosvojoukko varpaisillaan... 15 jouluista rikostarinaa], koonnut Charlotte MacLeod. Book Studio 1990 ISBN 951-611-363-X
 Lukittu huone, suom. Jouko Vanhanen, teoksessa: Top crime: jännityksen valiot (Top crime), valik. ja toim. Josh Pachter. Kirjayhtymä 1884 ISBN 951262575X
 Teurastajat (The butchers), suom. Annika Eräpuro, teoksessa: Murhan viisi vuosikymmentä. 3 (Fifty years of the best of Ellery Queen's Mystery Magazine). Hyvinkää: Book Studio 1991 ISBN 951-611-432-6 Sarja: Jännityksen mestarit, 57

Lähteet

Englantilaiset jännityskirjailijat
Vuonna 1936 syntyneet
Elävät henkilöt
R. Ruth

R. Ruth Oy on jyväskyläläinen yrityskonserni, jonka nykyisiä toimialoja ovat autokauppa sekä ravintola- ja hotellitoiminta. Vuonna 1925 perustettu yritys tunnettiin 1900-luvulla myös merkittävänä tukkukauppana ja leipomona. R. Ruth -konserni on Jyväskylän vanhin kauppa-alan yritys, joka on ollut alusta asti saman suvun, Routtien, hallussa.

Historiaa

Tukkukauppa
Robert Ruth (1854–1925) syntyi Jämsän Auvilan kylässä ja aloitti liiketoimintansa tukkukauppiaana välittämällä paikallisia maalaistuotteita Helsinkiin myytäviksi. Vuonna 1883 hän ryhtyi myös vähittäiskauppiaaksi perustamalla sekatavarakaupan Jyväskylän keskustaan, mutta  liike tuhoutui tulipalossa jo viisi vuotta myöhemmin. Ruth myi palaneen talon ja sai siitä palovakuutuskorvauksia, ja näillä rahoilla hän perusti Jyväskylään ensimmäisen tukkuliikkeen. Se kasvoi Keski-Suomen suurimmaksi viljatuotteiden ja siirtomaatavaroiden välittäjäksi. 

Routit myivät tukkukauppansa vuonna 1980 samaan Tuko-ryhmään kuuluneelle Pohjanmaa Oy:lle, ja vuonna 1992 loppui myös R. Ruthin valtakunnallisen kemikaalitukun toiminta.

Leipomot
Vuonna 1906 Robert Ruth perusti Jyväskylän Höyryleipomon, josta yhdessä tukkukaupan kanssa tuli hänen kuoltuaan R. Ruth Oy. Vuonna 1955 Jyväs-Hyvä-nimen saanut korppu- ja rinkelituotanto eriytettiin omaksi kommandiittiyhtiökseen, ja vuodesta 1993 Jyväshyvä-merkki on kuulunut Fazerille.

Vuonna 1992 Ruth hankki omistukseensa Herkkusuu Oy:n, ja laajentuneelle toiminnalle valmistui uudet toimitilat Jyväskylän Hämeenlahteen. 
 
Vuonna 2000 Ruth myi leipomonsa Fazerille ja päätti keskittyä ravintola- ja autokauppatoimintaan. Fazer lakkautti Jyväskylän leipomon, mutta vuonna 2010 aloitti uusi yrittäjä tiloissa leipomotoiminnan nimellä Ruthin Leipomo Oy.

Ravintolat ja hotellit
 
Ensimmäinen Ruthin kahvila avattiin vuonna 1955 Jyväskylän keskustaan Asemakadulle. Sittemmin R. Ruth Oy:n ravintolatoimintaan ovat kuuluneet kahvilat Robert ja Kahvila-Myymälä sekä ravintolat Ruthin Vintti ja Ruthin Ravintola eli Ylä-Ruth. 2000-luvulla toiminta laajeni Helsinkiin, jossa Ruth on enemmistöomistajana ravintoloissa Kolme Kaisaa Sörnäisten kurvissa ja Villi Wäinö Kalevankatu 4:ssä. 
  
Liiketoiminta laajeni hotellialalle Ruth-yhtiöiden ostettua kesäkuussa 2018 toteutetulla Mattilanniemen Hotelli Oy:n eli jyväskyläläisen Hotelli Alban.

Autokauppa
Ruth-konserni ryhtyi autokauppa-alalle 1963 ostettuaan Jyväskylän Autotarvike Oy:n, joka myy nykyisin Volkswagen-konsernin merkkejä ja Hyundaita. Autokauppa laajentui Savilahden Auto Oy:n oston myötä vuonna 2004 Mikkeliin ja Savonlinnaan ja vuonna 2007 pariksi vuodeksi myös Keuruulle (Keuruun Autokeskus).

Lähteet

Viitteet

Tukkukaupat
Suomalaiset autoliikkeet
Suomalaiset leipomot
Przemysław Frankowski

Przemysław Frankowski (s. 12. huhtikuuta 1995 Gdańsk) on puolalainen jalkapalloilija, pelipaikaltaan laitapelaaja. Hän on tammikuusta 2019 alkaen edustanut Major League Soccerissa pelaavaa yhdysvaltalaista Chicago Firea. Kotimaassaan hän edusti Lechia Gdańskia ja Jagiellonia Białystokia.

Frankowski pelasi useissa Puolan nuorisomaajoukkueissa. Hän pelasi Puolan A-maajoukkueessa ensimmäisen kerran maaliskuussa 2018 ystävyysottelussa Nigeriaa vastaan. Kesäkuun 18. päivään 2021 mennessä hän on pelannut 13 A-maaottelua, joissa seitsemän kertaa avauskokoonpanossa. Ainoan maalinsa hän on tehnyt lokakuussa 2019 EM-karsintaottelussa Pohjois-Makedoniaa vastaan.

Aiheesta muualla 
Przemysław Frankowski (90minut.pl)
Przemysław Frankowski (national-football-teams.com)

Lähteet 

Puolalaiset jalkapalloilijat
Vuonna 1995 syntyneet
Elävät henkilöt
Kerimäen kirjasto

Kerimäen kirjasto on itäsavolaisen Savonlinnan kaupungin Kerimäen kirkonkylässä toimiva yleinen kirjasto. Kirjasto on Savonlinnan kaupunginkirjaston Kerimäen pitäjän lähikirjasto ja osa Lumme-kirjastokimppaa. Kirjastokimpan aineistot ovat kirjastokimppaan osallistuvien kuntien asukkaiden lainattavissa. Verkkokirjasto on toteutettu osana Lumme-kirjastojen palveluja.

Lähteet 

Suomen kunnan- ja kaupunginkirjastot
Savonlinnan rakennukset ja rakennelmat
Kerimäki
Jakub Moder

Jakub Moder (s. 7. huhtikuuta 1999 Szczecinek) on puolalainen jalkapalloilija, pelipaikaltaan keskikenttäpelaaja. Hän on kotimaassaan edustanut Lech Poznańia ja lainasopimuksella Odra Opolea. Lokakuussa 2020 hän siirtyi Englannin Valioliigassa pelaavaan Brighton & Hove Albioniin mutta jatkoi vielä lainasopimuksella Poznańissa vuoden 2020 loppuun. Kevätkaudella 2021 hän pelasi Valioliigassa 12 ottelua, joista seitsemän ottelua avauskokoonpanossa. Kaudella 2021–2022 hän pelasi 28 valioliigaottelua ja niissä 19 kertaa avauskokoonpanossa. Loukkaantuminen huhtikuun 2022 alussa valioliigaottelussa Norwich Cityä vastaan piti hänet loppukauden ajan poissa kentiltä.

Moder pelasi useissa Puolan nuorisomaajoukkueissa. Hän pelasi Puolan A-maajoukkueessa ensimmäisen kerran syyskuussa 2020 Kansojen liigan ottelussa Alankomaita vastaan. Hän on kesäkuun 2022 loppuun mennessä pelannut 20 A-maaottelua. Maaleja hän on tehnyt kaksi: marraskuussa 2020 ystävyysottelussa Ukrainaa ja maaliskuussa 2021 MM-karsintaottelussa Englantia vastaan. Kesän 2021 EM-kilpailuissa hän pelasi muutaman minuutin ensimmäisessä alkulohko-ottelussa Slovakiaa vastaan ja avauskokoonpanossa toisessa alkulohko-ottelussa Espanjaa vastaan.

Lähteet 

Puolalaiset jalkapalloilijat
Vuonna 1999 syntyneet
Elävät henkilöt
Paha vieras

Paha vieras on Markku Sadelehdon toimittama ja WSOY:n vuonna 1996 julkaisema novelliantologia, joka sisältää 19 alkujaan englanninkielistä kauhutarinaa vuosilta 1839–1955. Antologian teemoja ovat okkultismi, manaaminen, henkiolennot ja paholainen.

Sisältö 

 Joseph Conrad: Idiootit (The Idiots, 1908)
 D. K. Broster: Vaanija oven edessä (Couching at the Door, 1933)
 Thomas Hardy: Kuihtunut käsi (The Withered Arm, 1888)
 J. Sheridan Le Fanu: Maalari Schalken (Schalken the Painter, 1839/1851)
 Robert Louis Stevenson: Markheim (Markheim, 1887)
 H. Russell Wakefield: ’Hän saapui ja hän lähti pois’ (’He Cometh and He Passeth By’, 1928)
 L. P. Hartley: Matkaava hauta (Travelling Grave, 1929)
 Algernon Blackwood: Kuuntelija (The Listener, 1907)
 M. R. James: Riimujen mahti (Casting the Runes, 1911)
 Walter de la Mare: Yön sydämestä (Out of the Deep, 1923)
 M. P. Shiel: Jylisevä talo (The House of Sounds, 1911)
 Elizabeth Jane Howard: Kolme mailia ylempänä (Three Miles Up, 1951)
 Oliver Onions: Maalatut kasvot (The Painted Face, 1929)
 A. E. Coppard: Toisella puolella (Adam and Eve and Pinch Me, 1921)
 John Metcalfe: Kyltymätön kuolema (The Feasting Dead, 1954)
 Arthur Machen: Valkea väki (The White People, 1906)
 E. F. Benson: Negotium perambulans (Negotium Perambulans, 1923)
 J. B. Priestley: Harmaat herrat (The Grey Ones, 1953)
 Robert Aickman: Muutoksen kellot (Ringing the Changes, 1955)

Vastaanotto 

Aikakoneen arvostelussa Eija Elo ylisti kokoelmaa täysosumaksi, joka ”ansaitsee laajan yleisön”. Mukana on sekä kuuluisia että vähemmän tunnettuja kirjailijoita, ja vaikka ”tunnetut taatusti elävät maineensa mukaisesti, vähemmän tunnetut tuottavat herkullisimmat yllätykset”. Myös Matti Rosvallin suomennos on onnistunut. Kankeahko alku, unohdettava otsikko ja sensaationhakuinen ulkoasu sen sijaan saavat hieman kritiikkiä. Jälkimmäisen Elo on tosin valmis antamaan anteeksi, jos se houkuttelee ostajia näinkin hyvän kirjan pariin.

Lähteet 

Markku Sadelehdon toimittamat kirjat
Suomalaiset kauhunovellikokoelmat
Vuoden 1996 kirjat
Solwers

Solwers Oyj on suomalainen rakennusalan konsultointiyritys.

Solwers listautui Helsingin pörssin First North Growth -listalle kesäkuussa 2021.

Solwers tarjoaa suunnittelu- ja projektinhallintapalveluita 19 operatiivisen yhtiönsä kautta työllistäen yli 400 työntekijää. Yhtiöt ovat erikoistuneet arkkitehtuurin, teknisen konsultoinnin, ympäristövaikutusten valvonnan, projektinjohtamisen ja -valvonnan, kiertotalouden ja digitaalisten ratkaisujen tarjoamiseen. Yhtiöiden asiakaskunta koostuu julkisista organisaatioista ja yksityisistä rakennuttajista.

Solwersin strategisena tavoitteena on kasvaa yritysostoin. Ostettavat yhtiöt säilyttävät omat yritysnimensä ja organisaatiomuotonsa.

Lähteet 

Suomalaiset First North -yhtiöt
Suunnittelu- ja konsultointitoimistot
BMW Strahlbomber II

BMW Strahlbomber II oli toisen maailmansodan aikana kehitetty suunnitteluasteelle jäänyt saksalainen suihkupommikone. Projektin tarkoituksena oli demonstroida BMW:n suihkumoottorien toimivuutta pommikoneissa.

Suunnittelu ja kehitys 
BMW:llä oli ollut vaikeuksia oman suihkumoottorinsa suunnittelussa ja töiden venyessä pitkälle sotavuosiin oli lentokonevalmistajien kiinnostus ehtinyt siirtyä muihin moottorivaihtoehtoihin. Kiinnostuksen herättämiseksi oli BMW marraskuussa vuonna 1944 pienenä mainoskampanjana suunnitellut neljä eri suihkuhävittäjämallia joihin he uskoivat BMW:n valmistamien 003- ja 018 turbojettiensä hyvin soveltuvan. Näiden yhteydessä suunniteltiin myös neljä eri pommikonemallia, joilla pyrittiin ilmaisemaan BMW:n moottorien soveltuvuutta pommikoneisiin.

Yksi näistä neljästä pommikonemallista oli BMW Strahlbomber II. Se oli muodoltansa lentävä siipi, käyttäen voimanlähteenään kahta BMW 018 turbojettiä asennettuna vieretysten rungon keskiosaan. Koneen miehistö koostui kolmesta jäsenestä, joista lentäjä sekä kartturi istuivat ohjaamossa koneen etuosassa, ja tähtääjä makasi hänelle tarkoitetussa kopassa rungon alapuolella. Koneessa oli myös sisäänvedettävä kolmipyöräteline ja kone oli aseistettu kahden konetykin radio-ohjattavalla ampumolla rungon päällä sen takaosassa. Ampumoa olisi ohjattu kartturin paikalta. Myös korkeintaan 5 000kg:n pommilasti olisi ollut mahdollista kuljettaa.

Tekniset tiedot

Katso myös 

 BMW Strahlbomber I
 Luettelo saksalaisista lentokoneprojekteista, 1939–1945
 BMW Projekt I
 Lippisch P.15

Lähteet 

Saksalaiset lentokoneprojektit, 1939–1945
Saksalaiset pommikoneet
Naresuanin yliopisto

Naresuanin yliopisto (มหาวิทยาลัยนเรศวร; , lyh. NU) on yliopisto Phitsanulokin kaupungissa Thaimaassa. Yliopisto on perustettu vuonna 1967 ja nimetty kuningas Naresuanin mukaan. Vuonna 2020 siellä opiskeli runsaat 22 200 opiskelijaa, joista noin 1 400 oli tohtoriopiskelijoita.

Espanjalaisessa, korkeakoulujen verkkonäkyvyyttä korostavassa Webometrics-yliopistorankingissa Naresuanin yliopisto arvioitiin vuonna 2021 Thaimaan 8. parhaaksi yliopistoksi, ja se ylsi maailmanlistan sijalle 1 252.

Lähteet

Aiheesta muualla

About Naresuan University​  (nu.ac.th)

Thaimaan yliopistot
Jamal Musiala

Jamal Musiala (s. 26. helmikuuta 2003 Stuttgart) on saksalainen jalkapalloilija, pelipaikaltaan hyökkäävä keskikenttäpelaaja. Hän edustaa seuratasolla Bayern Müncheniä.

Musiala siirtyi vuonna 2010 Englantiin Southamptonin joukkueen junioreihin hänen äitinsä opiskellessa kaupungin yliopistossa. Hän jatkoi vuotta myöhemmin Chelseaan, jossa hän viipyikin kahdeksan vuotta. Kesällä 2019 hän palasi Saksaan ja Bayern Müncheniin. Hän pääsi edustusjoukkueessa ensi kertaa kentälle Bundesliigassa kesäkuussa 2020 Freiburgia vastaan. Kaudella 2020–2021 hän pelasi Bundesliigassa 26 ottelua, joista seitsemän ottelua avauskokoonpanossa, ja teki niissä kuusi maalia: syyskuussa kauden ensimmäisessä ottelussa Schalkea, lokakuussa Eintracht Frankfurtia, joulukuussa RB Leipzigia ja huhtikuussa Union Berliniä vastaan sekä viikko edellisen jälkeen kaksi maalia Wolfsburgia vastaan. Bayern voitti Saksan-mestaruuden. Mestarien liigassa hän pelasi kuusi ottelua, joissa kaksi kertaa avauskokoonpanossa, ja teki maalin helmikuussa neljännesvälierien ensimmäisesä osaottelussa Laziota vastaan. Helmikuussa hän oli myös voittamassa seurajoukkueiden maailmanmestaruutta.

Musiala pelasi niin Saksan kuin Englanninkin nuorisomaajoukkueissa. Vielä marraskuussa 2020 hän pelasi Englannin alle 21-vuotiaiden maajoukkueessa. Hän päätyi kuitenkin edustamaan aikuisten tasolla Saksan maajoukkuetta. Maaliskuussa 2021 hän pääsi vaihdosta kentälle MM-karsintaotteluissa Islantia ja Pohjois-Makedoniaa vastaan. Kesäkuussa 2021 hän pääsi kolmannen kerran A-maaotteluun ystävyysottelussa Latviaa vastaan. Kesän 2021 EM-kilpailuissa hän oli terveysongelmien vuoksi sivussa Saksan kahdesta ensimmäisestä ottelusta mutta pääsi muutamiksi minuuteiksi kentälle sekä viimeisessä alkulohko-ottelussa että tappiollisessa neljännesvälieräottelussa. Hän on vuoden 2021 loppuun mennessä pelannut yhdeksän A-maaottelua ja tehnyt niissä yhden maalin, lokakuussa 2021 MM-karsintaottelussa Pohjois-Makedoniaa vastaan.

Musialalla on nigerialainen isä ja saksalainen äiti.

Lähteet

Aiheesta muualla 

Saksalaiset jalkapalloilijat
Englantilaiset jalkapalloilijat
Vuonna 2003 syntyneet
Elävät henkilöt
Kovelan kartano

Kovelan kartano on 1500-luvulla perustettu säteritila Lohjan Nummella, Uudellamaalla. Kartano sijaitsee Kovelan kylässä Pitkäjärven länsipuolella Kovelanjärven rannalla.

Kovelan kartanon nykyinen päärakennus on rakennettu 1925. Rakennus on kaksikerroksinen ja puurakenteinen.

Historia 
1500-luvun lopulla Kovelan kylä päätyi Johan Boosen rälssiksi, josta muotoutui reduktion jälkeen Kovelan kartano -niminen säteri. 1700-luvun lopulla kartano jakaantui kolmeksi tilaksi; Kovela, Söderkulla ja Övergård (Sorva).

Kovelan kartanon yhteydessä toimii Kovelan traktori- ja maatalousmuseo.

Kartanon omistajat 
Lista tilan/kartanon omistajista:

 Pekka Kovela 1514
 Kaarle Kovela 1540
 Johan Ludolfsson Boose 1569-1595
 Måns Ivarsson Stiernkors 1596-1599
 Karin Johansdotter Boose 1599-1604
 Klaus Slang 1604-1624
 Elin Johansdotter Boose 1625-1630
 Bertil von Nieroth 1631-1637
 Nils Mickelsson Fogelhuvud 1637-1651
 Claes Eriksson Sabelstierna 1651
 Arvid Sabelstierna 
 Claes Sabelstierna 
 Jakob Eriksson Gjös 1697-1710
 Anna Margareta Myhr 1710-1741
 Gabriel Woivalenius 1742-1749
 Jacob Johan Woivalenius 1750-1770
 Johan Anders Woivalen 1750-1770
 Anna Christina Nicander 1790-1803
 Karl Henric Tandeqvist 1806-1829
 Henric Henricsson Oilenius 1830-1838
 Henric Henricsson Oilenius 1839-1869
 Henriv Henricsson Forsgren 1869-1887
 Henrik Johan Kovela (ent. Forsgren) 1898-1936
 Henrik Kovelan perikunta 1936-1941
 Yrjö Juuso Karhu 1942-1975
 Erkki Osmo Karhu, Eero Olavi Karhu ja Into Heikki Karhu 1975-2011
 Lauri Karhu 2011-

Lähteet 

Lohjan kartanot
Nummen rakennukset ja rakennelmat (Lohja)
Józef Oleksy

Józef Oleksy (1946–2015) oli puolalainen poliitikko. Hän oli Puolan pääministeri 1995–1996 ja parlamentin puhemies 1993–1995 ja 2004–2005. Hän kuului Demokraattiseen vasemmiston liittoon (SLD, entiset kommunistit). Hän osallistui virkamiehenä vuoden 1989 neuvotteluihin, jotka johtivat kommunistivallan päättymiseen.

Oleksy erosi pääministerin paikalta, kun häntä syytettiin vakoilusta Moskovan hyväksi. Tutkinnassa hänen todettiin pitäneen läheisiä välejä venäläisiin, mutta minkään salaisen tiedon vuotamista ei osoitettu, ja syytteet raukesivat.

Lähteet

Aiheesta muualla 

Puolalaiset poliitikot
Puolan pääministerit
Vuonna 1946 syntyneet
Vuonna 2015 kuolleet
Ranskan Grand Prix 2021

Ranskan Grand Prix 2021 (virallisesti Formula 1 Emirates Grand Prix de France 2021) oli Formula 1 -kauden  seitsemäs osakilpailu, joka ajettiin 20. kesäkuuta Paul Ricardin moottoriradalla Le Castelletissa Ranskassa.

Viikonlopun aikataulu ja sää

Tulokset

Aika-ajot

Kilpailu

Sijoitukset kilpailun jälkeen 

 Huom!: Vain viiden parhaan sijoitukset sisällytetty.

Lähteet 

Ranskan Grand Prix
Osakilpailut Formula 1 -kaudella 2021
Rocca

Rocca on muun muassa seuraavien henkilöiden sukunimi:

 Antonio Rocca (1888–1979), argentiinalainen roomalaiskatolinen piispa.
 Giorgio Rocca (s. 1975), italialainen uransa lopettanut alppihiihtäjä,
 Sav Rocca (s. 1973), australialainen entinen australialaisen ja amerikkalaisen jalkapallon ammattilaispelaaja
Good 4 U

Good 4 U (tyyliteltynä good 4 u) on yhdysvaltalaisen laulaja-lauluntekijän Olivia Rodrigon kappale, joka julkaistiin 14. toukokuuta 2021 Geffenin ja Interscope Recordsin välityksellä. Kappaleen sanat on kirjoittanut Rodrigo ja kappaleen on tuottanut Dan Nigro. Kappale on kolmas single Sour-albumilta.

Lähteet 

Vuoden 2021 kappaleet
Yhdysvaltain singlelistan ykköset
Yhdysvaltalaiset pop rock -kappaleet
Lohjan pääkirjasto

Lohjan pääkirjasto (ruots. Lojo huvudbibliotek) on Lohjalla, Uudellamaalla sijaitseva Lohjan kaupungin pääkirjasto. Kirjastorakennus on valmistunut vuonna 2005 ja se on ollut mukana muun muassa Suomen arkkitehtuuriviikoilla, sekä Venetsian aerkkitehtuuribiennaalin näyttelyssä vuonna 2018.

Arkkitehtuuri 
Kirjasto on julkisivuiltaan punatiilinen ja sen on suunnitellut arkkitehti Ilmari Lahdelma. Kirjasto on kahdessa kerroksessa ja se on laajuudeltaan yhteensä 2 700 m². Kirjastotilojen lisäksi Lohjan pääkirjastosta löytyy kahvila, sekä Linderinsali, joka on muun muassa Lohjan museon käytössä näyttelytilana. Kirjaston keskeisimpiä piirteitä ovat rakennuksen katolla sijaitsevat kartiomaiset teräsrunkoiset valosiepparit, sekä Lohjan kaupungintalolle päin suunnattu lasiseinä, jonka ikkunoihin on kirjoitettu osia tunnetuista kirjoista. Rakennuksessa on yhteensä 27 kulmaa.

Kirjaston kalusteissa ja sisäkatoissa on käytetty valkolakattua saarnea.

Kirjaston rakentaminen maksoi 6,5 miljoonaa euroa, josta valtionosuus oli yhteensä 1,9 miljoonaa euroa.

Lähteet 

Lohjan rakennukset ja rakennelmat
Suomen kunnan- ja kaupunginkirjastot
Niklaus "Nick" Schmid

Niklaus "Nick" Schmid (s. 2. kesäkuuta 2004 Frankfurt am Main) paremmin tunnettu nimellä Swiss001 on saksalais-sveitsiläinen tubettaja. Hänen tuotantonsa keskittyy ilmailuun sekä lentosimulaattoreihin. Schmidin YouTube-kanavalla on yli 550 000 tilaajaa.

Ura 
Schmid loi YouTube-kanavan 4. marraskuuta 2016. Uransa hän aloitti postaamalla ensimmäisen videon vuoden 2017 syyskuussa. Siitä lähtien Schmid on luonut uraansa pitkäjänteisesti. Alussa hän teki arvosteluvideoita lentosimulaattoreista. Ajoittain Schmid teki myös musiikkia ja meemejä. Nykyään hän lentää erilaisissa tilanteissa ja lentokentillä esitellen monenlaisia lentokoneita pääasiassa X-Plane 11 ja Microsoft Flight Simulator 2020 lentosimulaattoreilla.

Yksityiselämä 
Schmid asuu Neu- isenberg kaupungissa, Saksassa. Hän opiskelee yksityislentäjäksi Motorflugschule in Egelsbach Airport koulussa.

Lähteet 

Vuonna 2004 syntyneet
Elävät henkilöt
Tubettajat
Saksalaiset henkilöt
Liina Holm

Liina Holm (5. helmikuuta 1856 Oulu – 15. elokuuta 1937 Ruovesi) oli suomalainen kansakoulunopettaja ja muistelmakirjailija.

Holm kävi Oulussa ruotsalaisen tyttökoulun. Hän oli 17-vuotiaana kotiopettajana Kuusamossa ja ruotsinkielisenä oppi vasta täällä suomen kielen. Hän oli sitten opettajana Tornion kansakoulussa ja vuodesta 1877 Nurmeksessa Kuokkastenkosken koulussa. Vuonna 1881 Holm siirtyi Uno Cygnaeuksen kehotuksesta opettajaksi Pekkalan kartanon kouluun Ruovedelle ja täällä hän oli opettajana aina vuoteen 1912 saakka, jolloin hän siirtyi terveyssyistä eläkkeelle.

Eläkkeellä ollessaan Holm kirjoitti muistelmateoksen "Suurmiesten sukulaisia" ja sai teoksen valmiiksi ja julkaistuksi vuonna 1931 vaikka käsikirjoitus ehti yhdessä vaiheessa tuhoutua tulipalossa. Kirjassa hän kertoi sukumuistoja J. V. Snellmanista ja Elias Lönnrotista sekä heidän sukulaisistaan, jotka olivat myös Holmin sukulaisia.

Teoksia 
 Suurmiesten sukulaisia: vanhoja sukumuistoja Pohjanmaalta. Gummerus 1931

Lähteet 

Suomalaiset opettajat
Vuonna 1856 syntyneet
Vuonna 1937 kuolleet
Eric Bolling

Eric Thomas Bolling (s. 2. maaliskuuta 1963 Chicago, Illinois) on yhdysvaltalainen televisiojuontaja, konservatiivinen poliittinen kommentaattori ja kirjailija. Hän on juontanut Fox News ja Fox Business -kanavilla politiikkaan ja talouteen liittyviä ohjelmia, kuten Cashin’ In, The Five ja Fox News Specialists.

Bolling sai potkut Foxilta vuonna 2017, kun häntä syytettiin sopimattomien kuvien lähettämisestä naiskollegoilleen. Hän on sittemmin pitänyt TheBlaze-kanavalla ohjelmia America ja America This Week. Bolling on Yhdysvaltain republikaanisen puolueen jäsen, ja on harkinnut uraa politiikassa.

Yksityiselämä 
Bolling asuu Etelä-Carolinassa ja on uskonnolliselta vakaumukseltaan katolilainen. Hänellä ja hänen vaimollaan Adriennella oli yksi poika, Eric Chase Bolling, joka kuoli 19-vuotiaana huumeiden yliannostukseen syyskuussa 2017.

Teokset 
 Wake Up America: The Nine Virtues That Made Our Nation Great—and Why We Need Them More Than Ever (2016) 
 The Swamp: Washington's Murky Pool of Corruption and Cronyism and How Trump Can Drain It (2017)

Aiheesta muualla 
 America This Week with Eric Bolling WJLA-TV:ssä
 America with Eric Bolling CRTV:ssä

Lähteet 

Yhdysvaltalaiset kirjailijat
Konservatismi
Vuonna 1963 syntyneet
Elävät henkilöt
Kristana Esperantista Ligo Internacia

La Kristana Esperantista Ligo Internacia (KELI) on esperantoa käyttävien protestanttien järjestö. Se tekee yhteistyötä UEA:n kanssa. Järjestö perustettiin vuonna 1911 Antverpenin esperantokongressin aikana.

KELI pyrkii saamaan jäseniä eri protestanttisista yhteisöistä kuten luterilaisuudesta, kalvinismista, metodisteista ja baptisteista, mutta jäseninä on myös katolilaisia ja ortodokseja.

KELI:n tavoitteena on saada aikaan yhteistyötä erilaisten maiden kristittyjen välille ja esperanton avulla levittää sanomaa Kristuksesta.

Aiheesta muualla 
 http://keli.chez.com
Protestanttiset järjestöt